ธปท.ยอมรับบาทผันผวนแต่ไม่น่าห่วง
ธปท.เผยแม้ค่าเงินบาทจะผันผวนตามจังหวะเงินทุนไหลเข้าและออกบ้าง แต่การเคลื่อนไหวเงินบาทโดยรวมยังไม่น่าห่วง ชี้เฟดไม่ทำคิวอี 3 ไม่กระทบตลาด
2 มี.ค. 2555

ธปท.เผยแม้ค่าเงินบาทจะผันผวนตามจังหวะเงินทุนไหลเข้าและออกบ้าง แต่การเคลื่อนไหวเงินบาทโดยรวมยังไม่น่าห่วง ชี้เฟดไม่ทำคิวอี 3 ไม่กระทบตลาด
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า กรณีที่ธนาคารกลางสหรัฐ(เฟด)ไม่ส่งสัญญาณว่าจะใช้มาตรการผ่อนคลายเชิงปริมาณรอบ 3 (คิวอี 3) เพื่อกระตุ้นเศรษฐกิจสหรัฐ เป็นเรื่องที่ตลาดรับรู้อยู่แล้ว เพราะถ้าดูจากตัวเลขเศรษฐกิจสหรัฐก่อนนี้แล้ว ตลาดก็น่าจะคาดการณ์ได้อยู่แล้วว่าไม่ต้องกระตุ้นกระตุ้มเพิ่ม และหากสถานการณ์ออกมาในลักษณะนี้ก็น่าจะแสดงว่าเศรษฐกิจสหรัฐไม่จำเป็นต้องกระตุ้นจนกว่าสถานะการณ์จะเปลี่ยนแปลงไป
“กรณีที่เฟดไม่ทำคิวอี 3 ไม่น่าจะมีผลอย่างไรต่อเงินทุนเคลื่อนย้ายไหลเข้าไทย เพราะตอนนี้ค่าเงินบาทก็การสวิงหรือผันผวน เพราะเงินไหลเข้าก็มีอยู่แล้ว คนซื้อเงินเหรียญสหรัฐก็มี ซึ่งถ้าช่วงไหนจังหวะเงินไหลเข้าและออกไม่ตรงกันเงินบาทก็จะผันผวนขึ้นลงบ้าง แต่หากเงินเข้าออกจังหวะเดียวกันค่าเงินบาทก็จะเปลี่ยนแปลงไม่มาก โดยรวมๆตลาดมีทั้งคนซื้อและคนขาย” นางผ่องเพ็ญกล่าว
นางผ่องเพ็ญ กล่าวว่า อย่างไรก็ตามในช่วงที่เงินไหลเข้ามาไม่ตรงกับที่มีการไหลออกเช่นในช่วงนี้ ก็ทำให้ค่าเงินบาทมีการปรับแข็งค่าขึ้นบ้าง เพราะส่วนหนึ่งมีแรงซื้อเงินเหรียญสหรัฐมากกว่า แต่เหตุการณ์นี้ หรือผลจากคิวอี ไม่ได้เป็นเรื่องที่ธปท.กังวล เพราะรู้สาเหตุและที่มาที่ไปอยู่แล้ว ส่วนการดูแลตลาดธปทงก็มีการดูแลติดตามอยู่ทุกวันอยู่แล้ว
ด้านนักค้าเงินธนาคารกรุงเทพ กล่าวว่า ขณะนี้ค่าเงินบาทเคลื่อนไหวอยู่ที่ระดับ 30.50 -30.56 บาทต่อเหรียญสหรัฐ จากช่วงเช้าที่เผิดตลาดที่ระดับ 30.45-30.52 บาทต่อเหรียญสหรัฐ โดยการเคลื่อนไหวของค่าเงินบาทวันนี้ค่อนข้างผันผวน โดยในช่วง 10.00-11.00น. ค่าเงินปรับไปในทิศทางอ่อนค่าลงมาอยู่ที่ระดับ 30.50 -30.54 บาทต่อเหรียญสหรัฐ จากแรงซื้อและแรงขายเงินเหรียญสหรัฐ คาดว่าการเคลื่อนไหวในวันนี้คไม่น่าจะหลุดกรอบระดับ 30.50 บาทต่อเหรียญสหรัฐ แม้บางช่วงจะปรับแข็งค่าขึ้นมาบ้างจากเม่อวานนี้ที่แข็งค่าตามเงินทุนตางชาติไหลเข้ามาในตลาดหุ้น